**教會羅馬字協助我 初中跳年級**

**賴 輝 雄**

第二次大戰後的囝仔時代，阮厝住在嘉義縣沿海的布袋鎮。因為晒鹽，地方偏僻文化比較落伍，家父不認為教育重要。我在17歲彼年才去台南長榮中學讀初中一年級。因為有3年久的歇困，對學課已經有較生疏，尤其是開始要學英文，實在有淡薄的不安和驚惶。

上課了後我發見英文並無像所想像那麼困難，因為英文只有26個字母，在我教會已經會曉其主要之17字了。

在歇睏無去讀冊彼3年久，我在厝裡幫助老父做齒科助手。彼時阮兜隔壁有一間教會，因為牧師和牧師娘真親切招呼，我就常常在教會出入，也參加主日學。當時讀聖經吟詩攏是用台語白話字，所以就按呢學會曉得台語羅馬字。

俗語講『樹頭若豎在，不驚樹尾在作風颱』，因為我已經有17字英文主要字母的基礎，就對英文大大有信心。在讀音方面，白話字之字母再也和英文的萬國音標是仝款，所以我也真緊就學會曉英文的呼法。對按呢我不但掃除學習英文的心理障礙，也對英文越來越感覺有信心及興趣，考試的成績亦愈來愈進步。

彼時我不但是英文進步，連其他的科目也好起來，就按呢在學校成做一個相當受注目的學生。我的英文在初一下學期竟然得著99分，這是我在長榮中學讀冊上蓋高之分數，就使跳年級。

因為會曉台語羅馬字，後來我在大學讀德文，猶是退休後參加合唱團學讀拉丁文歌詞也攏加真容易。現代社會在提倡終身學習，在真多場合攏會用著羅馬拼音，我在電腦學拍日文之時，因為無日文字盤就用現有的英文字盤，再學不久日文羅馬拼音就可能解決問題。

我對少年ê時就會曉台語白話字，使我一生受用不盡，向望再來的囡仔亦有這款的福氣。現在小學雖然也有教台語，總是教學時數過少。除了教學時數要增加以外，上要緊應強化使用教會羅馬字，才會當順序來進步而接軌國際文化。(2012年3 月)

賴輝雄簡歷

1935年6月23日生

學歷：長榮中學初中部畢業

嘉義高中畢業

中興大學農業化學系畢業

經歷：黑松股份有限公司 技術員

技術部經理

研究處處長

中壢廠總廠長